Izvještaj o Erasmus projektu

Projekt je započeo 4. rujna polaskom s Autobusnog kolodvora, kada smo stigli u Maribor smjestili smo se u hostel. Smještaj je bio lijep i uredan, samo je možda bilo premalo prostora gledajući na koliko je ljudi bilo u sobi. Sljedeći dan smo se skupili u prostoru gdje se odvijao program. Upoznali smo mentore i svaki je ispričao malo o svom radu i planovima za projekt. Ja sam odabrala Hanu Repše, koja je vodila animaciju i zajedno sa još troje kolega smo počeli raditi na animaciji. Animaciju smo započeli s osmišljanjem storyboarda i puno ideja o temi animacije. Naučila sam puno o animaciji, o tome kako treba osmisliti radnju i likove i organizaciji cijelog procesa osmišljanja i snimanja. Prvi tjedan smo osmišljali radnju, izrađivali pozadine i likove i pripremali prostor za snimanje. Nakon vikenda, drugi tjedan smo počeli snimati animaciju. Bilo je jako zabavno i zanimljivo, mentorica nam je davala puno dobrih savjeta koji su nam pomogli u izradi animacije. Imali smo kvalitetnu opremu za snimanje, kameru, laptop i stalak za kameru koja je također olakšala cijeli proces. Svaki radni dan je bio ispunjen i iako smo puno radili, bili smo zadovoljni što napredujemo u procesu snimanja. Nakon što bi svaki dan završili s poslom išli smo na ručak i kasnije bi se družili i šetali gradom. Navečer bi išli zajedno na večeru, hrana je uvijek bila dobra i bilo je puno izbora restorana u gradu. U Mariboru je također bilo moguće otići na izložbe i u galerije. Išli smo u muzej narodne nošnje i posjetili smo jednu izložbu u kojoj smo upoznali umjetnika čiji su radovi bili izloženi. Preko vikenda smo otišli u Ljubljanu vlakom, to je bilo jako lijepo iskustvo, posjetili smo Muzej moderne umjetnosti i vidjeli znamenitosti grada, također smo šetali gradom i gledali razne trgovine. Zadnju večer, imali smo malu izložbu u kojoj su svi pokazali svoje radove, a i mi smo pustili svoju animaciju. Svi su bili zadovoljni svojim napretkom i ja sam bila sretna kako je animacija ispala. U zaključku, drago mi je da sam sudjelovala u projektu i naučila nešto novo.